DELTA เซ็น MOU “เอสซีจี เคมิคอลส์” พัฒนานวัตกรรมโซลูชันอุตสาหกรรม
DELTA เซ็น MOU "เอสซีจี เคมิคอลส์" พัฒนานวัตกรรมโซลูชันอุตสาหกรรม
20 ต.ค. 2563

บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA และ บริษัท เอสซีจี เคมิคอลส์ จำกัด ซึ่งเป็นบริษัทย่อยที่ บริษัทปูนซิเมนต์ไทย จำกัด (มหาชน) หรือ SCC ถือหุ้นทั้งหมด ลงนามในบันทึกความเข้าใจ (MOU) เพื่อศึกษาความเป็นไปได้ในการร่วมมือทางธุรกิจ และเพื่อพัฒนานวัตกรรมโซลูชันอุตสาหกรรมสำหรับการบูรณาการฮาร์ดแวร์และซอฟต์แวร์วิเคราะห์ขั้นสูงโดยตัวแทนจากทั้งสองบริษัทได้ร่วมลงนามในเอ็มโอยู ณ สำนักงานใหญ่ของเดลต้า ประเทศไทย ในนิคมอุตสาหกรรมบางปู
โดย นายธนวงษ์ อารีรัชชกุล กรรมการผู้จัดการใหญ่ ธุรกิจเคมิคอลส์ บริษัท เอสซีจี เคมิคอลส์ จำกัด และ นายเจริญชัย ประเทืองสุขศรี กรรมการผู้จัดการ บริษัท ระยองวิศวกรรมและซ่อมบำรุง จำกัด ลงนามในนามเอสซีจี เคมิคอลส์ และ นายแจ็คกี้ จาง ประธานบริหาร DELTA และ นายเคอร์ติส คู ผู้อำนวยการฝ่ายพัฒนาธุรกิจประจำภูมิภาคของ DELTA ลงนามในนาม DELTA โดยมี นายรุ่งโรจน์ รังสิโยภาส กรรมการผู้จัดการใหญ่ SCC ร่วมเป็นสักขีพยานในการลงนาม
ด้าน นายรุ่งโรจน์ รังสิโยภาส กรรมการผู้จัดการใหญ่ SCC กล่าวว่า “ผมมีความรู้สึกยินดีเป็นอย่างยิ่งที่ได้เห็นการร่วมงานกันอย่างเป็นทางการระหว่างเดลต้า ประเทศไทย และเอสซีจี เคมิคอลส์ และภายใต้ความร่วมมือนี้ ผมเชื่อมั่นว่าทั้งสองบริษัทจะมีส่วนร่วมอย่างมากในการพัฒนาแนวทางปฏิบัติในอุตสาหกรรม และผมหวังว่าจะได้เห็นการเป็นพันธมิตรทางธุรกิจร่วมกันต่อไปในอนาคต”
ขณะที่นายแจ็คกี้ จาง ประธานบริหาร เดลต้า ประเทศไทย กล่าวว่า “เรารู้สึกดีใจที่ได้ลงนามในข้อตกลงครั้งสำคัญนี้กับผู้นำอุตสาหกรรมอย่างเอสซีจี เคมิคอลส์ เพื่อเป็นก้าวแรกในการสร้างภาคอุตสาหกรรมที่ก้าวหน้ายิ่งขึ้นในประเทศไทยและในภูมิภาค นี่เป็นเพียงจุดเริ่มต้นของความร่วมมืออย่างต่อเนื่องที่เดลต้าจะมอบความสะดวกให้แก่เอสซีจี เคมิคอลส์ ในด้านการปรับใช้การดำเนินงานที่ประหยัดพลังงานและระบบปฏิบัติการอัตโนมัติ”
ทั้งนี้ ผู้จัดการของเดลต้าได้แนะนำโซลูชันการผลิตอัจฉริยะ โครงสร้างพื้นฐานด้านพลังงาน และการสำรองไฟฟ้าของบริษัทให้กับคณะผู้แทนจากเอสซีจี เคมิคอลส์ และนายเกษมสันต์ เครือธร ผู้จัดการภาคพื้นอาวุโสด้านระบบอัตโนมัติอุตสาหกรรมของเดลต้า ได้นำเสนอโซลูชันไอโอทีในอุตสาหกรรม (Industrial Internet of Things หรือ IIoT) ของเดลต้าร่วมกับเครื่องมือการสื่อสาร DIACloud อุปกรณ์ควบคุม และอุปกรณ์ภาคสนาม สำหรับกระบวนการในโรงงานและการจัดการอาคาร
นอกจากนี้ คณะผู้แทนจากเอสซีจี เคมิคอลส์ ยังได้เข้าเยี่ยมชมโรงงานของเดลต้าด้วยสายการผลิต Delta Smart Manufacturing (DSM) ที่มีการปรับใช้ระบบอัตโนมัติขั้นสูง และสำรวจโซลูชันระบบอัตโนมัติอุตสาหกรรมของบริษัท รวมถึงผลิตภัณฑ์อีกมากมายในโชว์รูมของบริษัท
อนึ่ง เอสซีจี เคมิคอลส์ เป็นหนึ่งในบริษัทปิโตรเคมีครบวงจรที่ใหญ่ที่สุดในประเทศไทย ตั้งแต่อุตสาหกรรมการผลิตโอเลฟินส์ขั้นต้น จนถึงผลิตภัณฑ์ปิโตรเคมีขั้นปลาย นอกจากนี้ยังมอบโซลูชันอุตสาหกรรมตั้งแต่บริการทั่วไป ไปจนถึงการวิเคราะห์ขั้นสูงแก่บริษัทต่างๆ ในอุตสาหกรรม ในฐานะผู้ให้บริการโซลูชันระบบอัตโนมัติอุตสาหกรรมและการจัดการพลังงานในประเทศไทย เดลต้ามีความยินดีที่ได้ร่วมมือกับผู้นำในอุตสาหกรรมอย่างเอสซีจี เคมิคอลส์ ซึ่งมีรากฐานที่แข็งแกร่งทั้งในระดับประเทศและระดับภูมิภาค โดยความร่วมมือครั้งนี้เป็นส่วนหนึ่งของความมุ่งมั่นของเดลต้า ในการสนับสนุนนโยบายไทยแลนด์ 4.0 เพื่อยกระดับการผลิตอัจฉริยะในภาคอุตสาหกรรมให้มีความยืดหยุ่นยิ่งขึ้นในยุค New Normal